
	Ευρωπαϊκή Ημέρα Γλωσσών 2017

Πολλές γλώσσες – Μια γιορτή
www.imera-glosson.eu
----------------------------------------------

Ισόγειο της Εθνικής Βιβλιοθήκης της Ελλάδος 

Κέντρο Πολιτισμού Ίδρυμα Σταύρος Νιάρχος 

Το Σάββατο 23 Σεπτεμβρίου 2017 ο ισόγειος χώρος της Εθνικής Βιβλιοθήκης της Ελλάδος στο Κέντρο Πολιτισμού Ίδρυμα Σταύρος Νιάρχος μεταμορφώθηκε σε κέντρο πολυγλωσσίας και ψυχαγωγίας, καθώς μεγάλη υπήρξε η συμμετοχή του κοινού, που ανταποκρίθηκε στην πρόσκληση της Ένωσης Μορφωτικών Ινστιτούτων της Ευρωπαϊκής Ένωσης EUNIC/European Union National Institutes of Culture, και παρακολούθησε τη μεγάλη γιορτή  της Ευρωπαϊκής Ημέρας Γλωσσών 2017.

Για πέμπτη συνεχή χρονιά, τα Μορφωτικά και Πολιτιστικά Ιδρύματα και Πρεσβείες από 12 χώρες-μέλη της EUNIC Αθήνας σε συνεργασία με την Αντιπροσωπεία της Ευρωπαϊκής Επιτροπής στην Αθήνα, προσέφεραν σε εκατοντάδες μικρούς και μεγάλους τη δυνατότητα να ταξιδέψουν με όχημα τη γλώσσα από τη μια ευρωπαϊκή χώρα στην άλλη και να γνωρίσουν τον συναρπαστικό κόσμο των γλωσσών μέσα από ένα πρόγραμμα για όλη την οικογένεια.

Η 26η Σεπτεμβρίου καθιερώθηκε ως Ευρωπαϊκή Ημέρα Γλωσσών από το Συμβούλιο της Ευρώπης, με την υποστήριξη της Ευρωπαϊκής Ένωσης, το 2001. Η Ευρωπαϊκή Ημέρα Γλωσσών είναι μια πανευρωπαϊκή εκστρατεία για την προώθηση της εκμάθησης γλωσσών και εντάσσεται στην ευρύτερη προσπάθεια της Ευρωπαϊκής Ένωσης και του Συμβουλίου της Ευρώπης για την προώθηση της πολυγλωσσίας στην Ευρώπη. Στόχο έχει να ευαισθητοποιήσει το κοινό για τη σημασία της εκμάθησης γλωσσών, με σκοπό την αύξηση της πολυγλωσσίας και της διαπολιτισμικής κατανόησης, την προώθηση της πλούσιας γλωσσικής και πολιτιστικής ποικιλίας της Ευρώπης και την ενθάρρυνση της δια βίου εκμάθησης γλωσσών μέσα και έξω από το σχολείο.

Στο πλαίσιο της εκδήλωσης το Σπίτι της Κύπρου, ιδρυτικό μέλος της EUNIC Αθήνας, και ο Κυπριακός Οργανισμός Τουρισμού, παρουσίασαν τα Φκιόρα της καρκιάς. Από τον ποιητικό λόγο του μεγάλου λαϊκού ποιητή της Κύπρου Παύλου Λιασίδη, σε σκηνοθετική επιμέλεια του Γιωργή Τσουρή και ερμηνεία του Άρη Κυπριανού. Ο Κυπριακός Οργανισμός Τουρισμού προσέφερε κατόπιν κληρώσεως σε έναν τυχερό και συνοδό της επιλογής του, δύο αεροπορικά εισιτήρια από Ελλάδα προς Κύπρο μετ’ επιστροφής. Τυχερή της κλήρωσης αναδείχθηκε η κ. Φωτεινή Θεολόγη.
Στην Ευρωπαϊκή ημέρα γλωσσών συμμετείχαν, επίσης, με απαγγελίες ποιημάτων, μουσική, χορό, τραγούδια, θεατρικά και μουσικοκινητικά δρώμενα, η Πρεσβεία της Αυστρίας, το British Council, το Γαλλικό Ινστιτούτο Ελλάδος,  το Goethe-Institut Athen, η Πρεσβεία της Γεωργίας, το Instituto Cervantes, η Πρεσβεία της Πολωνικής Δημοκρατίας, η Πρεσβεία της Ρουμανίας, το Σουηδικό Ινστιτούτο Αθηνών, η Πρεσβεία της Τσεχικής Δημοκρατίας και το Ελληνικό Ίδρυμα Πολιτισμού. Την εκδήλωση παρουσίασε ο Μιχάλης Αφολάνιο.

Η συμμετοχή του Σπιτιού της Κύπρου στη γιορτή της Ευρωπαϊκής Ημέρας Γλωσσών 2017 πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας.

